## Odluka Ustavnog suda Republike Hrvatske broj U-II-1185/2002. od 4. prosinca 2002.

### NN 149/2002 (13.12.2002.), Odluka Ustavnog suda Republike Hrvatske broj U-II-1185/2002. od 4. prosinca 2002.

# USTAVNI SUD REPUBLIKE HRVATSKE

2436

Ustavni
sud Republike Hrvatske, u sastavu Smiljko Sokol, predsjednik Suda, te suci
Marijan Hranjski, Petar Klarić, Mario Kos, Ivan Matija, Ivan Mrkonjić, Jasna
Omejec, Željko Potočnjak, Emilija Rajić, Nevenka Šernhorst, Vice Vukojević i
Milan Vuković, odlučujući o zahtjevu za ocjenu suglasnosti s Ustavom i zakonom
drugog propisa, na sjednici održanoj dana 4. prosinca 2002. godine, donio je

## ODLUKU

I.
Prihvaća se zahtjev za ocjenu suglasnosti s Ustavom i zakonom, te se ukida članak
10. stavak 4. Pravilnika o postupku i uvjetima za priznavanje prava samostalnih
umjetnika na uplatu doprinosa za mirovinsko i invalidsko te zdravstveno
osiguranje iz sredstava proračuna Republike Hrvatske (»Narodne novine«, broj
110/96, 21/99, 39/99 – pročišćeni tekst, 120/99 i 109/00).

II. Ova odluka objavit će se u »Narodnim novinama«.

O b r a z l o ž e n j e

1.
Upravni sud Republike Hrvatske podnio je ovom Sudu zahtjev za ocjenu
suglasnosti s Ustavom i zakonom članka 10. stavka 4. Pravilnika o postupku i
uvjetima za priznavanje prava samostalnih umjetnika na uplatu doprinosa za
mirovinsko i invalidsko te zdravstveno osiguranje iz sredstava državnog proračuna
Republike Hrvatske (»Narodne novine«, broj 110/96, 21/99, 39/99 – pročišćeni
tekst, 120/99 i 109/00, nastavno: Pravilnik).

2.
Osporena odredba glasi:

»*Članak
10.*

*Protiv
rješenja Stručnog povjerenstva kojim je odbijen zahtjev samostalni umjetnik može
pokrenuti upravni spor.«*

3. Odredbu članka 10. stavka 4. Pravilnika,
podnositelj zahtjeva smatra nesuglasnom s odredbom članka 18. Ustava Republike
Hrvatske kojim se jamči pravo žalbe protiv pojedinačnih pravnih akata donesenih
u postupku prvog stupnja pred sudom ili drugim ovlaštenim tijelom, kao i s
odredbom članka 7. Zakona o pravima samostalnih umjetnika i poticanju kulturnog
i umjet­ničkog stvaralaštva (»Narodne novine«, broj 43/96 i 44/94), temeljem
kojeg je osporeni Pravilnik donesen. Smatra da ministar kulture nije ovlašten
podzakonskim aktom isključiti pravo na žalbu, kad žalba nije isključena zakonom
temeljem kojeg je podzakonski akt donesen.

Predlaže pokrenuti postupak ocjene suglasnosti
osporene odredbe s Ustavom i zakonom, te ukinuti stavak 4. članka 10. navedenog
Pravilnika.

4. Temeljem odredbe članka 42. stavka 1. Ustavnog
zakona o Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon) zahtjev podnositelja dostavljen je na
odgovor donositelju osporenog Pravilnika, Ministarstvu kulture Republike
Hrvatske. Ministarstvo kulture Republike Hrvatske u cijelosti osporava navode o
nesuglasju odredbe članka 10. stavka 4. Pravilnika s Ustavom i zakonom, navodeći
da su postupak i kriteriji za priznavanje prava samostalnih umjetnika na uplatu
doprinosa propisani u glavi III. Pravilnika, odredbama članaka 7. do 13.

Tako je člankom 10. Pravilnika propisano da rješenje
o zahtjevu samostalnih umjetnika donosi Stručno povjerenstvo u postupku i prema
uvjetima propisanim Pravilnikom, rješenje potpisuje predsjedatelj sjednice Stručnog
povjerenstva, a ministar kulture naknadno odobrava rješenje Stručnog
povjerenstva za samostalnog umjetnika kojemu je priznato pravo na uplatu
doprinosa za mirovinsko i invalidsko te zdravstveno osiguranje iz sredstava
proračuna Republike Hrvatske.

Ministar kulture sudjeluje u postupku donošenja
prvostupanjskog rješenja o pojedinačnom zahtjevu samostalnih umjetnika, pa nije
logično da ministar i u drugom stupnju odlučuje o žalbi protiv tog prvostupanjskog
rješenja, navodi se u mišljenju. Predlaže se ne prihvatiti zahtjev
podnositelja.

*Zahtjev je osnovan.*

5.Mjerodavne ustavne odredbe za ocjenu
suglasnosti osporenog članka 10. stavka 4. Pravilnika s Ustavom i zakonom jesu članak
5. i članak 18. Ustava, koje glase:

*»Članak
5.*

*U
Republici Hrvatskoj zakoni moraju biti u suglasnosti s Ustavom, a ostali
propisi i s Ustavom i sa zakonom.*

*Svatko
je dužan držati se Ustava i zakona i poštivati pravni poredak Republike
Hrvatske.*

*Članak
18.*

*Jamči
se pravo na žalbu protiv pojedinačnih pravnih akata donesenih u postupku prvog
stupnja pred sudom ili drugim ovlaštenim tijelom.*

*Pravo na žalbu može biti iznimno isključeno u
slučajevima određenim zakonom ako je osigurana druga pravna zaštita.«*

O suglasnosti zakona s Ustavom, odnosno drugih
propisa s Ustavom i zakonom, odlučuje Ustavni sud Republike Hrvatske, na
temelju članka 128. podstavaka 1. i 2. Ustava, na način i prema postupku koji
su propisani Ustavom i Ustavnim zakonom.

Kada je predmet ustavnosudske ocjene drugi propis,
koji se u pravilu donosi radi provedbe zakona, on mora biti u skladu sa zakonom
na temelju kojega je donesen, a potom i s Ustavom.U postupku ocjene
zakonitosti i ustavnosti takvog propisa ispituje se, stoga, je li on donesen od
strane ovlaštenog tijela, zatim je li donositelj imao zakonsko ovlaštenje za
njegovo donošenje (pravna osnova donošenja) te odgovara li propis po svom sadržaju
u granicama koje je odredio zakon.

6. Zakonom o pravima samostalnih umjetnika i
poticanju kulturnog i umjetničkog stvaralaštva (nastavno: Zakon) uređena su
prava samostalnih umjetnika, osnivanje i djelovanje umjet­ničkih organizacija i
mjere za poticanje kulturnog i umjetničkog stvaralaštva.

Ministar kulture donio je osporeni Pravilnik na
temelju od­red­be članka 7. Zakona, koji glasi:

*»Pravilnik o postupku i uvjetima za
priznavanje prava samostalnih umjetnika na uplatu doprinosa za mirovinsko i
invalidsko te zdravstveno osiguranje iz sredstava proračuna Republike Hrvatske
(u daljnjem tekstu: Pravilnik) donosi ministar kulture na prijedlog većine
postojećih umjetničkih strukovnih udruga, uključujući i udrugu samostalnih
umjetnika.«*

7. Zakonom o sustavu državne uprave (»Narodne
novine«, broj 75/93, 48/99, 15/00 i 59/01), u članku 17., propisano je da
ministri i ravnatelji državnih upravnih organizacija donose pravil­nike,
naredbe i naputke za provedbu zakona i drugih propisa kad su na to izrijekom
ovlašteni u granicama date ovlasti. U članku 18. taj Zakon propisuje da se
pravilnikom potanje razrađuju pojedine odredbe zakona radi njihove primjene.
Dakle, pravilnik, kao provedbeni propis, samo razrađuje zakonske odredbe i pri
tome se mora kretati u okviru ovlaštenja koja su mu zakonom dana, što znači da
se provedbenim propisom prava, koja ovlaštenicima pripadaju na temelju zakona,
ne mogu ograničavati ili uskraćivati, odnosno njime se ne mogu nametati obveze
izvan danog zakonskog okvira, niti se mogu uređivati pitanja za čije uređenje
ministar nije ovlašten zakonom. Sve što je izvan zakonom utvrđenih granica,
dovodi u sumnju zakonitost tog propisa, a time i njegovu ustavnost.

Ocjenjujući neustavnost osporene odredbe Pravilnika,
Sud je imao u vidu i odredbu članka 11. stavka 1. Zakona o općem up­rav­nom
postupku (»Narodne novine«, broj 53/91 i 103/96) kojom je propisano da protiv
rješenja donesenog u prvom stupnju stranka ima pravo žalbe i samo se zakonom može
propisati da u pojedinačnim upravnim stvarima žalba nije dopuštena ako je na
drugi način osigurana stranci zaštita prava i zakonitosti.

8. Zakon, temeljem kojeg je donesen Pravilnik, nije
izrijekom propisao da protiv prvostupanjskih rješenja žalba nije dopuštena, pa
Sud ocjenjuje da je ministar kulture osporenom odredbom članka 10. stavka 4.
Pravilnika prekoračio granice ovlasti propisane Zakonom.

Utvrđujući osporenu odredbu članka 10. stavka 4.
Pravilnika nesuglasnom članku 18. stavku 2. Ustava jer se samo zakonom može
iznimno isključiti pravo na žalbu, Sud istu ocjenjuje nesuglasnom i odredbi članka
5. Ustava.

9. Pozivom na odredbu članka 55. Ustavnog zakona,
odlučeno je kao u točki I. izreke, a odluka iz točke II. izreke donesena je
temeljem odredbe članka 29. Ustavnog zakona.

Broj: U-II-1185/2002

Zagreb, 4. prosinca 2002.

USTAVNI SUD REPUBLIKE HRVATSKE

Predsjednik
**dr. sc.** **Smiljko Sokol,** v. r.

Odluka, NN 149/2002-2436